Folketing
2002-05-28

Nu synes jeg godt nok, debatten om det her lovforslag er blevet temmelig bred. Det minder mere om en forespørgsel om arbejdsmiljø. Det vil jeg prøve at indsnævre en lille smule, og måske skulle vi holde os til emnet. Én ting er sikker. Vi Konservative ønsker at tilskynde danske virksomheder til at have et godt og sundt arbejdsmiljø. Der er bare det problem i dag, at ordet arbejdsmiljø i mange tilfælde får små selvstændige erhvervsdrivende til at krumme tæer. Det gør de, fordi ordet arbejdsmiljø ikke længere er forbundet med et godt og sundt miljø for den enkelte medarbejder, men simpelt hen fordi det er blevet til papirnusseri, bureaukrati, tilskud, afgifter i ét væk under den tidligere regering. Det vil vi af med, sådan at vi igen får et arbejdsmiljø, der er sundt og konstruktivt ude på de enkelte arbejdspladser. Denne her ordning med arbejdsmiljøafgift og så et certifikat og en tilskudsordning, jamen det er altså simpelt hen et prima eksempel på, hvor kompliceret det kan blive.